Il-lokalitá ta San Pawl il-Bahar – li tinkludi Bugibba u l-Qawra qed tippjana li iddaħħal numru ta’ by-laws, biex fi kliem is-sindku Mario Salerno jgħolli l-livell tal-lokalità li barra li hija żona residenzjali għal madwar 20 elf ruh,  fis-sajf tilqa’ fiha mas-sittin elf ruh bejn turisti u Maltin li jmorru għal villeġġjatura. Il-Kunsill ta’ San Pawl il-Bahar diġà ħejja ħames abbozzi ta’ by-laws għal-lokalità li meta jiġu approvati mill-parlament ikunu inforzabbli bil-liġi. Fost dawn hemm by-laws biex ma jkunx jista’ isir inxir tal-ħwjjeġ b’mod li dan jisporġi fit-triq jew f’post pubbliku. Il-by-law qed tipproponi multa ta’ 65 ewro għall-ksur ta’ din il-liġi, Il-kunsill irid ukoll isegwi dak li diġà sar b’lokalitajiet oħra turistiċi u ser jipprojbixxi xorb f’kontenituri tal-ħġieġ f’postijiet pubbliċi. Is-Sindku Mario Salerno spjega lil TVM.com.mt li malli tgħaddi din il-liġi, ebda persuna ma tista timxi f’xi post pubbliku u tixrob fl-istess ħin, kif ukoll ħadd ma jistax iġorr xorb alkoħoliku jekk mhux f’kontenitur magħluq. Il-ħwienet  tax-xorb se jkollhom sehem importanti f’twettieq ta’ din il-liġi lokali billi kull stabbiliment irid iwaħħal avviż bil-Malti u bl-Ingliz, waqt li jipprovdi kontenituri mhux tal-ħġieġ. Il-hwienet se jkunu responsabbli ukoll li jaraw li quddiem il-ħwienet tagħhom iridu jipprovdu reċipjent adattat għat-tipjip. ”L-għan ta’ dawn il-by-laws huma biex l-ewwel nett ngħollu l- istandards tal-lokalità ta’ San Pawl il-Baħar. It-tieni iktar ħarsien u ordni soċjali f’lokalità li jixirqilha kull rispett” qalilna is-Sur Salerno. Is-Sindku ta’ San Pawl il-Bahar qal li l-kunsill irid ukoll jirregola l-bejjiegħa li jarmaw fuq il-bankini tul ix-xatt ta’ Buġibba u l-Qawra. Qal li dawn ser jibda jkollhom ħtieġa ta’ permezz mill-kunsill jekk jarma fuq bankini jew art pubblika. Is-Sur Salerno żied jgħid li biex jiżdiedu l-postijiet ta’ parkeġġ, il-kunsill ser jagħmel restrizzjonijiet fuq il-karrijiet tal-opri tal-baħar li spiss jingumbraw għal żmien twil it-triq u ser jara li jkun hemm post apposta għalihom. Dawn il-proposti għall-by-laws se jiġu ppreżentati lill-pubbliku f’laqgħa ta’ konsultazzjoni pubblika s-Sibt illi ġej.